Απόφαση της Επιτροπής

της 23ης Δεκεμβρίου 2003

για την ίδρυση εκτελεστικού οργανισμού υπό την ονομασία "Εκτελεστικός οργανισμός για την ευφυή ενέργεια" για τη διαχείριση της κοινοτικής δράσης στον τομέα της ενέργειας κατ' εφαρμογή του κανονισμού (ΕΚ) αριθ. 58/2003 του Συμβουλίου

(2004/20/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 58/2003 του Συμβουλίου, της 19ης Δεκεμβρίου 2002, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων(1), και ιδίως το άρθρο 3 παράγραφος 1,

Εκτιμώντας τα ακόλουθα:

(1) Η Ευρωπαϊκή Ένωση, στο πλαίσιο της στρατηγικής για την αειφόρο ανάπτυξη, έλαβε μέτρα που αποσκοπούν στην προώθηση και στην ανάπτυξη των ανανεώσιμων πηγών ενεργείας και της ενεργειακής αποδοτικότητας ώστε να συμβάλλει ισόρροπα στην επίτευξη των ακόλουθων γενικών στόχων: ασφάλεια του ενεργειακού εφοδιασμού, ανταγωνιστικότητα και προστασία του περιβάλλοντος.

(2) Στα μέτρα αυτά εντάσσεται η απόφαση αριθ. 1230/2003/ΕΚ του Ευρωπαϊκού Κοινοβουλίου και του Συμβουλίου, της 26ης Ιουνίου 2003, για θέσπιση πολυετούς προγράμματος δράσης στο πεδίο της ενέργειας: "Ευφυής ενέργεια - Ευρώπη" (2003-2006)(2), όπου τα πεδία δράσης είναι η προώθηση των ανανεώσιμων πηγών ενέργειας και της ενεργειακής αποδοτικότητας, μεταξύ άλλων στον τομέα των μεταφορών, καθώς και η προώθησή τους στις αναπτυσσόμενες χώρες.

(3) Ο κανονισμός (ΕΚ) αριθ. 58/2003 παρέχει στην Επιτροπή την εξουσία να αποφασίζει την ίδρυση εκτελεστικών οργανισμών σύμφωνων με το γενικό καταστατικό που θεσπίζεται με τον εν λόγω κανονισμό και να τους αναθέτει ορισμένα καθήκοντα σχετικά με τη διαχείριση ενός ή περισσοτέρων κοινοτικών προγραμμάτων.

(4) Η ίδρυση εκτελεστικού οργανισμού σκοπό έχει να παρέχει τη δυνατότητα στην Επιτροπή να εστιάζεται στις δραστηριότητες και στα καθήκοντα προτεραιότητας που δεν είναι δυνατόν να ανατεθούν σε εξωτερικούς φορείς, χωρίς να απολέσει την εποπτεία, τον έλεγχο και την τελική ευθύνη για τις δράσεις που διαχειρίζονται οι εκτελεστικοί οργανισμοί.

(5) Η διαχείριση του προγράμματος "Ευφυής ενέργεια - Ευρώπη" αποσκοπεί στην εκτέλεση σχεδίων τεχνικού χαρακτήρα τα οποία δεν συνεπάγονται την έκδοση απόφασης πολιτικού χαρακτήρα, ενώ απαιτούν υψηλό επίπεδο τεχνικής και χρηματοοικονομικής εμπειρογνωμοσύνης σε όλη τη διάρκεια εφαρμογής του σχεδίου.

(6) Η μεταβίβαση σε εκτελεστικό οργανισμό καθηκόντων που συνδέονται με την εκτέλεση του εν λόγω προγράμματος είναι δυνατή με σαφή διαχωρισμό μεταξύ, αφενός, του προγραμματισμού, του καθορισμού προτεραιοτήτων και της αξιολόγησης του προγράμματος υπό την αρμοδιότητα της Επιτροπής και, αφετέρου, της εκτέλεσης των σχεδίων που θα ανατεθεί στον εκτελεστικό οργανισμό.

(7) Από την ανάλυση κόστους-οφέλους που εκπονήθηκε προς τον σκοπό αυτόν προέκυψε ότι ορισμένα καθήκοντα διαχείρισης, όπως η εκτέλεση του προϋπολογισμού, η τεχνική και λογιστική παρακολούθηση των έργων, η διάδοση και η αξιοποίηση των αποτελεσμάτων είναι δυνατό να υλοποιηθούν αποτελεσματικότερα και με χαμηλότερο κόστος από εκτελεστικό οργανισμό, ενώ παράλληλα να εξασφαλίζεται η εφαρμογή από την Επιτροπή του προγράμματος "Ευφυής ενέργεια - Ευρώπη" σύμφωνα με την απόφαση με την οποία θεσπίστηκε το πρόγραμμα, καθώς και σύμφωνα με το πρόγραμμα εργασίας και τις κατευθυντήριες γραμμές που εγκρίθηκαν από την Επιτροπή με τη βοήθεια της επιτροπής διαχείρισης που προβλέπεται στο άρθρο 8 της απόφασης.

(8) Η προσφυγή σε εκτελεστικό οργανισμό θα καταστήσει δυνατή την αποτελεσματικότερη διαχείριση του νέου προγράμματος το οποίο έχει ενισχυθεί σημαντικά σε σύγκριση προς το προγενέστερό του.

(9) Η εκτέλεση των καθηκόντων από εκτελεστικό οργανισμό θα προσφέρει τη δυνατότητα στις υπηρεσίες της Επιτροπής να επικεντρωθούν στα ζητήματα στρατηγικής και κανονιστικών ρυθμίσεων, ενώ παράλληλα θα πολλαπλασιαστεί η κοινοτική στήριξη σε δράσεις πολυεθνικής σύνθεσης που εκτελούνται στα κράτη μέλη. Αυτό αποτελεί τον καλύτερο τρόπο για να επιτευχθούν οι ενεργειακοί στόχοι που καθορίστηκαν στα διάφορα νομοθετικά κείμενα και άλλα μέτρα στα πεδία των ανανεώσιμων πηγών ενέργειας και της ενεργειακής αποδοτικότητας, μεταξύ άλλων, στις μεταφορές.

(10) Η εφαρμογή των προτεραιοτήτων της Επιτροπής, και ιδίως της στρατηγικής της αειφόρου ανάπτυξης, είναι δυνατό να συνεπάγεται τη θέσπιση μέτρων στο πλαίσιο της κοινοτικής πολιτικής στα προαναφερόμενα πεδία που να συνεπάγονται δράση της Επιτροπής που είναι δυνατόν να εκτελεσθεί από οργανισμό. Πρέπει να προβλεφθεί η δυνατότητα ανάθεσης στον οργανισμό συμπληρωματικών καθηκόντων διαχείρισης και εκτέλεσης.

(11) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής των εκτελεστικών οργανισμών,

ΑΠΟΦΑΣΙΖΕΙ:

Άρθρο 1

Ίδρυση του οργανισμού

1. Ιδρύεται εκτελεστικός οργανισμός (εφεξής "ο οργανισμός") για τη διαχείριση της κοινοτικής δράσης στον τομέα της ενέργειας, του οποίου το καταστατικό και οι βασικοί κανόνες λειτουργίας διέπονται από τον κανονισμό (ΕΚ) αριθ. 58/2003.

2. Η ονομασία του οργανισμού είναι "Εκτελεστικός Οργανισμός για την ευφυή ενέργεια".

Άρθρο 2

Τόπος εγκατάστασης

Ο οργανισμός είναι εγκατεστημένος στις Βρυξέλλες.

Άρθρο 3

Διάρκεια

Ο οργανισμός ιδρύεται για περίοδο που αρχίζει την 1η Ιανουαρίου 2004 και λήγει στις 31 Δεκεμβρίου 2008.

Άρθρο 4

Στόχοι και καθήκοντα

1. Ο οργανισμός επιφορτίζεται, στο πλαίσιο του κοινοτικού προγράμματος "Ευφυής ενέργεια - Ευρώπη" το οποίο θεσπίσθηκε με την απόφαση αριθ. 1230/2003/ΕΚ, με την εκτέλεση των καθηκόντων που αφορούν την κοινοτική ενίσχυση του προγράμματος, εξαιρουμένων της αξιολόγησης του προγράμματος, της νομικής παρακολούθησης και των στρατηγικών μελετών, καθώς και κάθε άλλης δράσης που εμπίπτει αποκλειστικώς στην αρμοδιότητα της Επιτροπής. Συγκεκριμένα, ο οργανισμός επιφορτίζεται με τα ακόλουθα καθήκοντα:

α) τη διαχείριση όλων των φάσεων του προγράμματος "Ευφυής ενέργεια - Ευρώπη", σε σχέση με συγκεκριμένα σχέδια, στο πλαίσιο της εκτέλεσης της απόφασης αριθ. 1230/2003/ΕΚ και του προγράμματος εργασίας που προβλέπεται στην εν λόγω απόφαση και έχει εγκριθεί από την Επιτροπή έπειτα από γνωμοδότηση της επιτροπής διαχείρισης του προγράμματος, καθώς και τους αναγκαίους προς τούτο ελέγχους, μέσω της έκδοσης των ενδεδειγμένων αποφάσεων βάσει των εξουσιών που του έχουν μεταβιβασθεί από την Επιτροπή·

β) την έκδοση των πράξεων εκτέλεσης του προϋπολογισμού κατά τα έσοδα και τις δαπάνες, καθώς και την εκτέλεση, βάσει των εξουσιών που του έχουν μεταβιβασθεί από την Επιτροπή, όλων των πράξεων που είναι αναγκαίες για τη διαχείριση του κοινοτικού προγράμματος, ιδίως δε των πράξεων που συνδέονται με την ανάθεση των συμβάσεων και τις επιχορηγήσεις·

γ) τη συγκέντρωση, ανάλυση και διαβίβαση στην Επιτροπή όλων των πληροφοριών που είναι αναγκαίες για τον προσανατολισμό της εφαρμογής του κοινοτικού προγράμματος, καθώς και κάθε άλλης πληροφορίας και έκθεσης στην Επιτροπή που προβλέπεται στο πρόγραμμα εργασίας και στην πράξη ανάθεσης καθηκόντων.

2. Στον οργανισμό είναι δυνατόν να ανατεθεί από την Επιτροπή έπειτα από γνωμοδότηση της επιτροπής που προβλέπεται στο άρθρο 24 του κανονισμού (ΕΚ) αριθ. 58/2003, η εκτέλεση καθηκόντων υπό άλλα κοινοτικά προγράμματα, κατά την έννοια του άρθρου 2 του εν λόγω κανονισμού, αλλά της ίδιας φύσης με εκείνα του αναφερόμενου στην παράγραφο 1 προγράμματος, υπό τον όρο ότι αυτά τα προγράμματα ή δράσεις παραμένουν εντός των ορίων των ανανεώσιμων πηγών ενέργειας και της ενεργειακής αποδοτικότητας, μεταξύ άλλων στον τομέα των μεταφορών, καθώς και της προώθησής τους και υπό τον όρο ότι αυτά δεν συνιστούν σημαντική αύξηση των καθηκόντων του οργανισμού.

3. Η απόφαση της Επιτροπής για τη μεταβίβαση εξουσιών καθορίζει λεπτομερώς το σύνολο των καθηκόντων που ανατίθενται στον οργανισμό, αναπροσαρμόζεται δε ανάλογα με τα πρόσθετα καθήκοντα που ανατίθενται ενδεχομένως στον οργανισμό. Η απόφαση της Επιτροπής θα διαβιβαστεί για πληροφόρηση, στην επιτροπή που προβλέπεται στο άρθρο 24 του κανονισμού (ΕΚ) αριθ. 58/2003.

Άρθρο 5

Οργανωτική δομή

1. Η διαχείριση του οργανισμού ασκείται από διευθύνουσα επιτροπή και από διευθυντή, όργανα διοριζόμενα από την Επιτροπή.

2. Τα μέλη της διευθύνουσας επιτροπής διορίζονται για περίοδο τριών ετών.

3. Ο διευθυντής του οργανισμού διορίζεται για περίοδο πέντε ετών.

Άρθρο 6

Επιχορήγηση

Ο οργανισμός λαμβάνει επιχορήγηση, η οποία εγγράφεται στον γενικό προϋπολογισμό των Ευρωπαϊκών Κοινοτήτων και προέρχεται από το συνολικό κονδύλιο του προγράμματος "Ευφυής ενέργεια - Ευρώπη" και, εφόσον συντρέχει περίπτωση, άλλων κοινοτικών προγραμμάτων των οποίων η εκτέλεση ανατίθεται στον οργανισμό κατ' εφαρμογή του άρθρου 4 παράγραφος 2.

Άρθρο 7

Έλεγχος και απολογισμός εκτέλεσης

Ο οργανισμός υπόκειται στον έλεγχο της Επιτροπής και οφείλει να προβαίνει τακτικά σε απολογισμό της εκτέλεσης των προγραμμάτων που του ανατίθενται, σύμφωνα με τους κανόνες και με τη συχνότητα που καθορίζονται στην πράξη μεταβίβασης καθηκόντων.

Άρθρο 8

Εκτέλεση του προϋπολογισμού λειτουργίας

Ο οργανισμός εκτελεί τον προϋπολογισμό λειτουργίας του σύμφωνα με τις διατάξεις του δημοσιονομικού κανονισμού.

Βρυξέλλες, 23 Δεκεμβρίου 2003.

Για την Επιτροπή

Loyola De Palacio

Αντιπρόεδρος

(1) ΕΕ L 11 της 16.1.2003, σ. 1.

(2) ΕΕ L 176 της 15.7.2003, σ. 29.